Подносилац попуњава захтев који садржи следеће податке:

1) име и презиме, јединствени матични број грађана, адресу пребивалишта, односно боравишта подносиоца Захтева и чланова домаћинства;
2) да ли је члан домаћинства подносиоца Захтева корисник новчане социјалне помоћи или дечијег додатка или увећаног додатка за помоћ и негу другог лица;
3) основ по којем се подноси Захтев – да ли је по основу материјалног положаја, или је корисник новчане социјалне помоћи и/или дечијег додатка и/или увећаног додатка за помоћ и негу другог лица;
4) да ли се Захтев односи на електричну енергију, природни гас или топлотну енергију;
5) о свим приходима домаћинства подносиоца Захтева који су утврђени у складу са прописом којим се уређују примања и приходи који су од утицаја на остваривање права на новчану социјалну помоћ;
6) адресу и површину стамбене јединице и правни основ коришћења;
7) о снабдевачу електричне енергије и идентификационом броју мерног места (у даљем тексту: ЕД број), односно снабдевачу природног гаса и мерном уређају за природни гас, односно снабдевачу за топлотну енергију;

Поред попуњеног захтева и личне карте подносиоца захтева потребно је доставити потврду о укупним месечним примањима и приходима подносиоца Захтева и чланова домаћинства, потврду да су деца старија од 15 година на редовном школовању, а за незапослено лице, односно корисника новчане накнаде по прописима којима се уређује запошљавање и осигурање за случај незапослености, потврду о статусу незапослености, доказ о непокретности коју поседује подносилац Захтева и чланови његовог домаћинства у месту пребивалишта и месту рођења, утврђеном порезу на имовину подносиоца Захтева и чланова домаћинства из места пребивалишта и из места рођења и снабдевачу и ЕД броју за испоручену електричну енергију или снабдевачу и мерном уређају за природни гас, односно снабдевачу за топлотну енергију (уговор о снабдевању, односно последњи рачун за електричну енергију, последњи рачун за природни гас, односно последњи рачун за испоручену топлотну енергију).

Грађани који имају остварено право на новчану социјалну помоћ или дечији додатaк или увећани додатак за помоћ и негу другог лица - стичу статус енергетски угроженог купца по основу акта надлежног органа о стеченом праву. Дакле потребно је поред захтева за остваривање статуса енергетски угроженог купца и личне карте подносиоца захтева доставити важеће решење о стеченом праву на новчану социјалну помоћ или дечији додатак или увећани додатак за помоћ и негу другог лица и уговор о снабдевању, односно последњег рачуна за испоручену електричну енергију или природни гас, односно последњег рачуна за испоручену топлотну енергију.

Домаћинства чији члан породице користи медицинске апарате или уређаје неопходне за одржавање здравља, а за чији рад је потребно напајање из електромреже и коме обуставом испоруке струје може бити угрожен живот или здравље. У овом случају је неопходно да се уз захтев и личну карту подносиоца захтева поднесе извештај лекара о коришћењу медицинских апарата, уговор о снабдевању, односно последњи рачун за испоручену струју.

У свим случајевима, без обзира по којем основу се подноси захтев, поред попуњеног захтева, подноси се потписана изјава којом је давалац сагласан да орган за потребе поступка изврши увид, прибави и обради личне податке о чињеницама о којима се води службена евиденција.

У случају остваривања права на основу здравственог стања члана домаћинства подносилац доставља извештај лекара о коришћењу медицинских апарата или уређаја
неопходних за одржавање здравља, за чији рад је неопходно напајање из електродистрибутивне мреже. ( у пракси углавном: попуњен захтев са изјавом, лк, медицински извештај, последњи рачун). У овом случају се не бавимо проверама примања и стамбене површине.

Уколико рачун не гласи на подносиоца захтева неопходан је доказ о правном основу коришћења непокретности ( купопродајни уговор, уговор о закупу стана, оставинско решење)

Статус енергетски заштићеног купца могу стећи следеће категорије:

Једночлана домаћинства чија укупна месечна примања не прелазе 21.074,00 динара. За домаћинства са два члана месечна примања не смеју да прелазе износ од 33.402,13 динара, док трочлана домаћинства не смеју да прелазе износ од 45.729,58 динара. Приходи за домаћинства са четири члана не смеју прелазити износ од 58.057,03 динара, док за домаћинства са пет чланова горњу границу чини износ од 70.384,48 динара. Домаћинство са шест чланова не сме прелазити износ од 82.711,93 динара док је за домаћинства са више од шест чланова прописано да се за сваког додатног члана додаје износ од 12.327,45 динара.

Имовно стање подразумева да домаћинство не поседује другу стамбену јединицу осим стамбене јединице максималне површине која одговара броју чланова домаћинства, а која је утврђена законом којим се уређује становање и одржавање зграда, увећане за 10 m² тако да укупна површина стамбене јединице за једночлано домаћинство не сме да буде већа од 40 m², док за двочлано домаћинство не сме бити већа од 58 m². Максимална површина за трочлано домаћинство износи 66 m², док за породице са четири члана не сме прелазити површину од 74 m². Када је реч о петочланом домаћинству прописана је горња граница од 87 m², док је за шесточлана и већа домаћинства прописано до 96 m².

Сеоско домаћинство може имати у својини једну стамбену јединицу и стиче статус енергетски угроженог купца без обзира на површину стамбене јединице.

Овим путем указујемо грађанима да доспели дуг за електричну енергију, природни гас или топлотну енергију не искључује право на стицање статуса енергетски угроженог купца.

У случају да подносилац захтева нема закључен уговор о снабдевању електричном енергијом или природним гасом, или да није евидентиран као крајњи купац топлотне енергије код енергетског субјекта, односно уколико рачун не гласи на његово име, потребно је да уз захтев приложи уговор, јавну исправу или други документ којим се доказује по ком правном основу домаћинство борави у стамбеној јединици, у којој је купац по уговору о снабдевању електричном енергијом или природним гасом, односно евидентирани купац у случају топлотне енергије, друго лице (уговор о закупу стамбене јединице, одлука суда и сл.)

Енергетски угрожени купац у току једне календарске године може да се определи за умањење месечног рачуна за коришћење само једног енергента. Код електричне енергије олакшица се примењује током читаве године, док се умањење обавеза за гас и топлотну опредељују за један енергент.

Орган јединице локалне самоуправе након пријема захтева, а на основу чињеница утврђених у поступку, у року од 30 дана од дана подношења захтева, доноси решење о стицању статуса угроженог купца или решење којим се захтев одбија.

Градска управа за социјалну и дечију заштиту

Нови Сад, 23. фебруар 2023. године